แจงปมฉาวบัตรงอก กกต.ขยับ จ่อแจกใบแดง
นศ.ลุยล่าชื่อถอดถอน พปชร.โวยถูกปักหมุด ยัดข้อหา-ซื้อส.ส.งูเห่า ธนาธรบ่นคิดถึงลุงมิ่ง แฉลูกพรรคโดนทาบ,อุตตม กอดป๊อปปูลาร์โหวต 8.4 ล้านเสียงลั่นทุกพรรคมีสิทธิรวบรวมเสียงตั้งรัฐบาล สุริยะ บี้ กกต. เปิดสูตรคิดคะแนนปาร์ตี้ลิสต์ แกนนำรุกจีบพรรคจิ๋วรวม 13 เสียง ก๊ก สุเทพ-สุวัจน์-ชัช ขอเก้าอี้ 1 รมว.-1 รมช. ภูมิธรรม จวกเลือกตั้งครั้งนี้สกปรกที่สุดในประวัติศาสตร์ซ้ำรอยปี 2500 พท.จี้ กกต.แบคะแนนให้ชัด ธนาธร ฉะวิกฤติองค์กรอิสระให้เปิดหมดเสียงแต่ละหน่วย รับว่าที่ ส.ส.ถูกทาบมั่นใจไม่มีคนพลิกขั้ว กกต.แจงสี่เบี้ยเคลียร์ 4 ข้อสงสัย ผู้มีสิทธิฯเพิ่ม 3 หมื่น บางหน่วยคีย์ข้อมูลไม่เข้า บัตรงอก 4.5 ล้าน มีเหตุผลคะแนนเลือกตั้งล่วงหน้า 2.3 ล้านกับแต้มนอกราชอาณาจักรเทสมทบ กฤช อ้างบัตรเขย่ง 9 ใบชี้วัดไม่ได้แต่งตัวเลข จรุงวิทย์ ชี้มีแจกใบแดงก่อน 9 พ.ค. ปชป.ยื้อเวลาเลือกทางเดิน คนรุ่นใหม่เชียร์เป็นฝ่ายค้านอิสระ นักศึกษาฮือไล่จี้ 7 เสือ กกต.ลาออก สนท.บี้ผู้บริหารทุกสถาบันหยุดปิดกั้นเสรีภาพ,หลังจากคณะกรรมการการเลือกตั้ง (กกต.) แถลงตัวเลขผลการนับคะแนนเลือกตั้ง ส.ส.100 เปอร์เซ็นต์อย่างเป็นทางการ โดยที่ยังมีข้อสงสัยเคลือบแคลงจากสังคมและพรรคการเมืองไม่ขาดสาย ล่าสุดพรรคพลังประชารัฐ (พปชร.) ออกแถลงการณ์เรียกร้องให้ทุกพรรคเคารพทุกเสียงของประชาชน ยืนยันทุกพรรคมีสิทธิรวบรวมเสียงจัดตั้งรัฐบาล พร้อมเรียกร้องให้ กกต.เปิดเผยสูตรการคิดคำนวณคะแนน ส.ส.ระบบบัญชีรายชื่อ,พปชร.หารือทีมยุทธศาสตร์พรรค,เมื่อเวลา 11.00 น. วันที่ 29 มี.ค. ที่พรรคพลังประชารัฐ แกนนำพรรคทยอยเข้าร่วมประชุมเพื่อประเมินผลและกำหนดยุทธศาสตร์พรรคหลังการเลือกตั้ง อาทิ นายอุตตม สาวนายน หัวหน้าพรรค นายสนธิรัตน์ สนธิจิรวงศ์ เลขาธิการพรรค นายกอบศักดิ์ ภูตระกูล โฆษกพรรค นายสมศักดิ์ เทพสุทิน ประธานคณะกรรมการรณรงค์หาเสียงเลือกตั้ง นายสุริยะ จึงรุ่งเรืองกิจ ประธานยุทธศาสตร์ภาคอีสาน ร.อ.ธรรมนัส พรหมเผ่า ประธานยุทธศาสตร์ภาคเหนือ นายอนุชา นาคาศัย ประธานยุทธศาสตร์ภาคกลาง,สุริยะ บี้ กกต.เปิดสูตรคิดปาร์ตี้ลิสต์,นายสุริยะให้สัมภาษณ์ว่า การแถลงข่าวของ กกต.ทำให้แต่ละพรรคการเมืองเกิดความสับสนในการคำนวณ ส.ส.บัญชีรายชื่อ จึงอยากเรียกร้องให้ กกต.สร้างความชัดเจน โดยเปิดเผยวิธีการคำนวณว่าควรเป็นอย่างไร เข้าใจว่ายังต้องมีการแจกใบเหลืองใบแดง ที่จะทำให้คำนวณตัวเลขชัดเจนไม่ได้ แต่ถ้า กกต.ตั้งสมมติฐานกรณีไม่มีใบเหลืองใบแดงจะทำให้แต่ละพรรคมีตัวเลขที่ชัดเจน ทำให้สังคมเห็นความชัดเจนมากขึ้น ส่วนพรรคเพื่อไทยประกาศตัวเป็นแกนนำจัดตั้งรัฐบาล ถ้าดูเวลานี้แล้วน่าจะไม่มีคะแนนเกินกึ่งหนึ่ง แต่พรรคพลังประชารัฐต้องหารือกับพรรคที่คิดว่าจะร่วมกับเราได้ ขอยืนยันเสียงฝ่ายนั้นไม่ถึงกึ่งหนึ่ง ของเรายังพยายามรวบรวมอยู่เพื่อให้ถึง ไม่อยากพูดชี้นำว่าจะได้เท่าไรจะพยายามรวบรวม เพราะอยากได้คนดีมาบริหารบ้านเมือง,แถลงทุกพรรคมีสิทธิตั้งรัฐบาล,ต่อมาเวลา 13.40 น. นายอุตตม สาวนายน หัวหน้าพรรคพลังประชารัฐ อ่านแถลงการณ์ของพรรคหลังการประชุมว่า จากผลเลือกตั้งพรรคได้รับคะแนนสูงสุดเป็นอันดับ 1 ได้รับ 8,433,137 คะแนน ผู้สมัครชนะการเลือกตั้งครบทุกภาค จำเป็นต้องออกแถลงการณ์ 3 ข้อย้ำจุดยืน คือ 1.ยึดมั่นและทำหน้าที่ภายใต้รัฐธรรมนูญ เพื่อปกป้องและรักษาผลประโยชน์ของชาติ ประชาชน ตามระบอบประชาธิปไตยอันมีพระมหากษัตริย์ทรงเป็นประมุข 2.เรียกร้องทุกพรรคเคารพการตัดสินใจของประชาชนทุกคะแนนเสียง ผู้ใดไม่ควรนำเสียงประชาชนไปกล่าวอ้างว่า ประชาชนสนับสนุนฝ่ายตัวเองและอ้างตัวเป็นฝ่ายชอบธรรมเพียงฝ่ายเดียว และ 3.พรรคพลัง–ประชารัฐขอประกาศจุดยืนเรื่องการจัดตั้งรัฐบาล โดยเห็นว่าทุกพรรคสามารถรวบรวมเสียงจัดตั้งรัฐบาลได้ เพราะ กกต.ยังไม่ได้ประกาศและรับรองผลการเลือกตั้งอย่างเป็นทางการ ถือว่าย่อมจะไม่มีผลทางการเมือง ไม่สามารถประกาศได้ชัดเจนว่าขั้วการเมืองฝ่ายใดมีเสียงสนับสนุนครบถ้วนแล้ว,ยันทำตามกติกาไม่มีใครคอยหนุน,เมื่อถามถึงกรณีที่มีการวิจารณ์ว่าคะแนนที่เพิ่มขึ้นจากการแถลงข่าวของ กกต. เป็นการเพิ่มคะแนนให้ข้างพลังประชารัฐ นายอุตตมบอกว่าเราเหมือนพรรคอื่นที่เข้าสู่การเลือกตั้งภายใต้กฎเกณฑ์เดียวกัน ไม่ได้มีใครหนุนหรือช่วยเหลือเรา เรามีข้อเรียกร้องไปยัง กกต.เช่นเดียวกันต้องเปิดเผยรายละเอียดผลคะแนนให้ชัดเจนมากยิ่งขึ้น ส่วนการจัดตั้งรัฐบาล ยืนยันว่าการดำเนินการใดๆจนถึงวันนี้ยังไม่ได้ข้อสิ้นสุด การพูดจาอะไรกันวันนี้เชื่อว่าเป็นปกติทางการเมือง เราจะไม่แถลงอ้างสิทธิ์ใดๆอย่างเป็นทางการจนกว่าจะถึงเวลาอันสมควร ต้องรอให้ กกต.ยืนยันตัวเลขอย่างเป็นทางการเสียก่อน เมื่อถามถึงกระแสข่าวพรรคพลังประชารัฐกว้านซื้อ ส.ส.จากพรรคอื่น นายอุตตมกล่าวสั้นๆว่า ไม่มีครับ เราชี้แจงข้อเท็จจริงอย่างต่อเนื่อง อะไรเป็นข้อเท็จจริงเราจะชี้แจง อะไรที่ไม่ใช่ข้อเท็จจริงเราปฏิเสธทันที,โวยจุดวาทกรรมแบ่งแยก–ซื้องูเห่า,นายสนธิรัตน์ สนธิจิรวงศ์ เลขาธิการพรรคพลังประชารัฐ กล่าวว่า กรณีที่มีการสร้างวาทกรรมแบ่งแยกประชาชนให้เป็นฝ่ายประชาธิปไตยและฝ่ายเผด็จการ นี่คือเหตุผลที่ออกแถลงการณ์ขอให้เคารพทุกเสียงประชาชน ไม่ควรถูกนำไปกล่าวอ้างเพื่อสร้างความชอบธรรม เรากังวลใจที่แบ่งฝ่ายอ้างความชอบธรรมจนนำไปสู่ความขัดแย้งในอนาคต บรรยากาศการเมืองขณะนี้น่าเป็นห่วง โดยเฉพาะการใช้คำพูดปักหมุดเพื่อขยายผลทางการเมือง ทำให้สังคมนำไปพูดตามนั้น ฉะนั้นขอให้ใช้ความเป็นจริง และใช้ข้อเท็จจริงในการติดตามข่าวสาร ส่วนกรณีที่มีข่าวว่าซื้อตัว ส.ส. เราจะซื้อได้อย่างไรในเมื่อคะแนนยังไม่นิ่ง แต่โยนกลับมาถามเราว่าเป็นคนทำให้เกิดงูเห่า ถ้าเราขอถามกลับไปว่ามีคนมาทำงูเห่าพรรคเราบ้างหรือไม่ มีมาซื้อบ้างหรือไม่ แบบนี้คือการปักหมุดทั้งที่ยังไม่มีความจริง,แกนนำจีบพรรคจิ๋วรวมตัว 13 เสียง,ผู้สื่อข่าวรายงานว่าความคืบหน้าการรวบรวมเสียงจัดตั้งรัฐบาลฝั่งพรรคพลังประชารัฐ ทั้ง ร.อ.ธรรมมนัส นายสุริยะ และนายสมศักดิ์ยังเดินสายเจรจารวบรวมพรรคเล็กพรรคน้อยที่ได้ ส.ส.1-2 เสียง ขณะที่พรรคเล็ก 12 พรรคได้ร่วมกลุ่มกันเพื่อเพิ่มอำนาจต่อรอง ขณะนี้ได้ 13 ที่นั่ง ได้แก่ พรรครักษ์ผืนป่าประเทศไทย 2 ที่นั่ง พรรค 1 ที่นั่งได้แก่ พลังชาติไทย ประชาภิวัฒน์ ไทยศรีวิไลย์ พลังธรรมใหม่ ไทยรักธรรม ประชาธิปไตยใหม่ ประชานิยม พลังไทยรักไทย ครูไทยเพื่อประชาชน พลเมืองไทยและประชาธรรมไทย ยกเว้นพรรคประชาชนปฏิรูปของนายไพบูลย์ นิติตะวัน หัวหน้าพรรค ที่มี ส.ส. 1 คน ไม่ได้ร่วมกลุ่มด้วยแต่ยืนยันร่วมรัฐบาลกับพลังประชารัฐแน่นอน,ก๊ก สุเทพ–สุวัจน์–ชัช ขอ 1 รมว.–1 รมช.,ขณะที่ฝั่งนายสุเทพ เทือกสุบรรณ ผู้ร่วมก่อตั้งพรรครวมพลังประชาชาติไทย (รปช.) ได้ ส.ส.5 ที่นั่งหันไปจับมือกับพรรคชาติพัฒนา ที่มี ส.ส. 3 ที่นั่ง และพรรคพลังท้องถิ่นไทของนายชัชวาลล์ คงอุดม หัวหน้าพรรค ที่ได้ 3 ที่นั่ง รวม 11 ที่นั่ง เพื่อเพิ่มอำนาจต่อรองโควตารัฐมนตรีเช่นกัน โดยจะขอรัฐมนตรีว่าการ 1 รัฐมนตรีช่วย 1 หลังมีภาพนายสุเทพและนายสุวัจน์พบกันที่แปซิฟิก คลับ สุขุมวิท เมื่อวันที่ 28 มี.ค. โดยในวันที่ 1 เม.ย. เวลา 15.00 น. พรรคชาติพัฒนาจะมีการประชุมสรุปผลเลือกตั้ง,ภูมิธรรม อัดจ่ายแพงต่อท่อ คสช.,เมื่อเวลา 07.00 น. นายภูมิธรรม เวชยชัย เลขาธิการพรรคเพื่อไทย โพสต์เฟซบุ๊กว่าการเลือกตั้งที่ผ่านมามีปรากฏการณ์ที่ผิดปกติหลายอย่างเกิดขึ้น โดยเฉพาะผลคะแนนการเลือกตั้งที่แปรเปลี่ยนสับสน จนหาข้อสรุปไม่ได้ การออกแบบกลไกการเลือกตั้งวันนี้กำลังสร้างผลกระทบอะไรกับประเทศ ทำไมสังคมไทยเราต้องยอมจ่ายราคาแพงมากมายขนาดนี้ เพื่อแลกกับการต่อท่ออำนาจให้บุคคลคนหนึ่งได้นั่งตำแหน่งนายกฯต่อไป ประชาชนไทยเราจะได้อะไรจากการลงทุนขนาดนี้หรือ ตั้งแต่ตีความแบบมหัศจรรย์กับนิยามคำว่าเจ้าหน้าที่รัฐ การจัดการเลือกตั้งที่เสมือนไร้การจัดการ บิดเบี้ยว ผิดเพี้ยนมโหฬารของ กกต.ใช้กลไกรัฐเข้าคุกคามนักการเมืองฝ่ายตรงข้ามในหลายพื้นที่ สร้างความหวาดกลัวแก่ประชาชน เพื่อยุติความสนับสนุนพรรคการเมืองที่เขาไว้วางใจ,ซัดเป็นการเลือกตั้งสกปรกที่สุด,นายภูมิธรรมระบุว่า สิ่งที่ผู้คุมอำนาจใช้อำนาจกระทำการทั้งหมดเวลานี้ ส่งผลกระทบด้านลบอย่างยิ่งต่อศักดิ์ศรีของประเทศ ทำให้ต่างชาติขาดความเชื่อมั่นในการลงทุน ดัชนีตลาดหุ้นตก นานาประเทศกล่าวถึงการเลือกตั้งว่าส่อแสดงถึงความไม่ปกติและเรียกร้องให้มีการจัดการอย่างโปร่งใสเป็นธรรม สิ่งที่ผู้มีอำนาจนำเอาต้นทุนความน่าเชื่อถือของประเทศและความมั่นคงของประชาชน ไปแลกกับการยึดพื้นที่เพื่อต่อท่ออำนาจ เป็นการเลือกตั้งที่จ่ายราคาแพงไม่ใช่เพียงงบประมาณแผ่นดินเท่านั้น แต่หมายถึงสูญเสียเวลาและโอกาสที่ประชาชนจะสร้างทางเลือกใหม่ให้อนาคตตนเอง การเลือกตั้งปี 2562 จึงเป็นความทรงจำในหน้าประวัติศาสตร์ที่ต้องจารึกไว้ ซ้ำรอยเฉกเช่นเดียวกับการเลือกตั้งในปี 2500 ที่ถูกบันทึกไว้ว่าเป็นการเลือกตั้งที่สกปรกที่สุดครั้งหนึ่งของการเมืองไทย,จี้ กกต.แบผลคะแนนให้ชัด,นายภูมิธรรมให้สัมภาษณ์เพิ่มเติมถึงกรณี กกต.แถลงผลการเลือกตั้งครบ 100% ว่า ตัวเลขที่ออกมายังมีข้อสงสัยได้ยินศัพท์ใหม่ๆ เช่น บัตรเขย่ง ที่เพิ่งเคยได้ยินเป็นครั้งแรกในชีวิต กกต.ต้องทำความเข้าใจว่าบัตรเขย่งเป็นอย่างไร ยืนยันข้อเรียกร้องเดิมให้ กกต.เอาตัวเลขทั้งหมดมาเปิดเผย ถ้าบวกกันลงตัวสมเหตุสมผลทุกอย่างก็จบ การตัดสินใจที่ผิดพลาดหรือไม่ชัดเจนมีผลได้เสียต่อการสะท้อนเจตนารมณ์ของประชาชน ยิ่งไม่ชัดเจนแบบนี้ไปเรื่อยๆทำให้อึมครึม คนจะคุยกันจะนัดกันก็ไม่กล้ากลัวตัวเลขจะเปลี่ยนแปลงไป,ยัน 7 พรรคจับมืออย่างแข็งแรง,เมื่อถามว่ามีการพูดคุยกับพรรคการเมืองที่ลงสัตยาบันร่วมกันบ้างหรือไม่เพราะตัวเลขลดลง นายภูมิธรรมกล่าวว่า วันนี้ตัวเลขยังไม่ตรงกันเลยจึงสับสนไปหมด ถ้ามีตัวเลขที่ชัดเจนไม่มีใครตะแบงได้ เมื่อถามว่ารับได้ไหมหากสุดท้ายการเลือกตั้งจะเป็นโมฆะ นายภูมิธรรม กล่าวว่าอยู่ที่ความเป็นจริง ถ้าความเป็นจริงเลอะเทอะต้องยอมรับผลของความเลอะเทอะ ถ้าความจริงชัดเจนก็จบ ส่วนการจัดตั้งรัฐบาล 7 พรรคยืนยันในอุดมการณ์ต้องการให้ประชาธิปไตยและความต้องการของประชาชนเป็นจริง ไม่สนับสนุนการสืบทอดอำนาจ วันนี้จะพูดว่าเป็นอย่างไรต้องรอตัวเลขที่ชัดเจน พรรคอื่นหากคิดว่าสามารถยืนยันตัวเลขของตัวเองได้ก็นั่งแถลงมา แต่ยืนยันทั้ง 7 พรรคยังจับมือกันอย่างแข็งแรง ส่วนที่กองทัพเรียกคืนรางวัลจักรดาวของนายทักษิณ ชินวัตร อดีตนายกฯ ไม่เกี่ยวข้องอะไรกับพรรคเพื่อไทย ไม่ได้สนใจหรือไปใส่ใจ เราสนใจผลการเลือกตั้งที่จะสะท้อนการเดินหน้าของประเทศ,วิโรจน์ ยังไม่คิดฟ้อง กกต.,พล.ต.ท.วิโรจน์ เปาอินทร์ หัวหน้าพรรคเพื่อไทย กล่าวว่ายังพบข้อมูลคะแนนมีความสับสน ส่งผลกระทบต่อความเชื่อมั่นในการจัดการเลือกตั้งที่ต้องใช้ความโปร่งใส แม้ผลคะแนนที่สับสนจะไม่กระทบต่อการร่วมมือทางการเมืองของพรรคเพื่อไทยกับอีก 6 พรรค การเมืองที่ร่วมลงสัตยาบันหยุดการสืบทอดอำนาจของ คสช. แต่ขอเรียกร้องให้ กกต.ทำความชัดเจนให้เกิดขึ้น ก่อนการรับรอง ส.ส. วันที่ 9 พ.ค.เพราะความไม่ชัดเจนอาจนำไปสู่ความเคลือบแคลงได้ อย่างไรก็ตาม ข้อร้องเรียนที่พบความผิดปกติในการเลือกตั้งในหลายพื้นที่ พรรคจะยังไม่นำไปสู่การฟ้องร้องเอาผิด กกต. ข้อเรียกร้องเราในวันนี้ขอให้ กกต.ทำความชัดเจนเรื่องผลคะแนนเพียงเท่านั้น,ตั้งอนุ กก.ตรวจสอบทุจริตเลือกตั้ง,ด้านนางลดาวัลลิ์ วงศ์ศรีวงศ์ โฆษกพรรคเพื่อไทย กล่าวว่าวันที่ 27 มี.ค.พรรคเพื่อไทยตั้งคณะอนุกรรมการตรวจสอบทุจริตเลือกตั้ง มีนายชูศักดิ์ ศิรินิล เป็นประธานคณะทำงาน มีกรรมการ 9 คน คือนายพงศ์เทพ เทพกาญจนา นายนพดล ปัทมะ นายสามารถ แก้วมีชัย นายประยุทธ์ ศิริพานิชย์ นายชวลิต วิชยสุทธิ์ นายทนุศักดิ์ เล็กอุทัย พล.ท.ภราดร พัฒนถาบุตร และตนเป็นเลขานุการ จะรับประเด็นที่อาจเข้าข่ายการกระทำผิดกฎหมายเลือกตั้งจากผู้สมัคร ส.ส.แต่ละเขตมาพิจารณาข้อกฎหมาย เขียนคำร้องให้ผู้สมัครนำไปร้องต่อ กกต.จะติดตามผลการทำงานของ กกต.ด้วย เพราะการเลือกตั้งครั้งนี้มีความผิดปกติอย่างมาก จะหารือกันอีกครั้งวันที่ 2 เม.ย.,ทาย กกต.ไม่พ้นคุก,นายรยุศด์ บุญทัน รองโฆษกพรรคเพื่อชาติ กล่าวว่าการจัดการเลือกตั้งของ กกต.ครั้งนี้ ทุกคนเห็นตรงกันถึงความไม่ชอบมาพากล ทำให้เกิดคำถามว่าอาจมีการโกงการเลือกตั้งเกิดขึ้นหรือไม่ การทำงานของ กกต.ชุดนี้ล้มเหลวไร้ประสิทธิภาพหรือไม่ ทุกคนเคลือบแคลงผลการเลือกตั้ง ส่งผลต่อความเชื่อมั่นของประเทศแม้แต่คนไทยด้วยกัน วิธีที่ดีที่สุด กกต.ควรเปิดข้อมูลให้สาธารณชนหรือพรรคการเมืองตรวจสอบได้อย่างเสรี เพื่อสร้างความโปร่งใสจนเป็นที่ยอมรับมากที่สุด หวั่นใจยิ่งนักต้องมาเป็นจำเลยสังคมถูกประณาม ในรอบ 10 ปีที่ผ่านมาเคยมีการเลือกตั้งเป็นโมฆะถึง 2 ครั้ง กกต.ถึงขั้นต้องติดคุกโดนคดี แต่ครั้งนี้เลวร้ายกว่ามากนัก น่าเลวร้ายกว่าการเลือกตั้งครั้งประวัติศาสตร์เมื่อปี 2500 ด้วยซ้ำ ชะตากรรม กกต.ชุดนี้คงหนีไม่พ้นคุกเดินรอยตามรุ่นพี่ หากไม่รีบจัดการปัญหาด่วน,ธนาธร ฉะ กกต.วิกฤติองค์กรอิสระ,เมื่อเวลา 13.00 น. ที่พรรคอนาคตใหม่ นายธนาธร จึงรุ่งเรืองกิจ หัวหน้าพรรคอนาคตใหม่ ให้สัมภาษณ์ถึงการประกาศผลคะแนนเลือกตั้งของ กกต.ว่า ต้องบอกว่านี่เป็นวิกฤติศรัทธาขององค์กรอิสระครั้งใหญ่ที่สุดในประวัติศาสตร์ ไม่เคยมีองค์กรไหนถูกประชาชนล่ารายชื่อถอดถอน 8 แสนคน เชื่อว่ายังมีเวลาและโอกาสที่จะทำให้ประชาชนกลับมาศรัทธาเชื่อมั่นการเลือกตั้ง ต้องให้กำลังใจและให้ กกต.กล้าหาญทำให้ผลการเลือกตั้งโปร่งใส ควรแถลงให้เป็นทางการว่าคะแนนแต่ละหน่วยเป็นเท่าไหร่ เชื่อว่ายังแก้ไขได้ หากหน่วยไหนประชาชนตั้งข้อสงสัย อาจจะนับคะแนนใหม่อย่างเปิดเผยได้ ถ้าหน่วยไหนมีข้อครหาว่ามีคะแนนไม่ปกติอาจเปิดให้มีการเลือกตั้งระดับเขตใหม่ได้ กกต.ยังมีโอกาสจะทำให้การเลือกตั้งครั้งนี้กลับมามีประโยชน์ มีคุณค่า เอาความศรัทธาของประชาชนกลับมาเป็นทางออกที่ดีที่สุด เริ่มจากการเปิดคะแนนให้โปร่งใสที่สุดก่อน,เมินการเมืองเก่าๆยื่นยุบพรรค,นายธนาธรกล่าวอีกว่า การคำนวณที่นั่ง ส.ส. สื่อแต่ละสำนักรวมถึงนักวิชาการแต่ละมหาวิทยาลัย มีสูตรคำนวณที่แตกต่างกันไป หาก กกต.ไม่สะดวกใจที่จะเปิดเผยจำนวน ส.ส.ให้บอกสูตรการคำนวณมาเพื่อให้ประชาชนได้เข้าใจตรงกัน เมื่อถามว่ากรณี ร.อ.ทรงกลด ชื่นชูผล ยื่นคำร้อง กกต.ยุบพรรคอนาคตใหม่ นายธนาธรกล่าวว่าเป็นสิทธิของประชาชนจะมายื่นร้องเรียนตามกฎหมาย คงห้ามใครไม่ได้ เป็นการทำงานการเมืองแบบเก่าแบบสาดโคลนที่ทำให้ประเทศไทยมาถึงจุดนี้และเดินหน้าไปไม่ได้,มีว่าที่ ส.ส.โดนทาบแปรพักตร์,นายธนาธรกล่าวอีกว่า ยอมรับว่าที่ ส.ส.ของพรรคอนาคตใหม่โดนทาบทามจริงด้วยการให้ผลประโยชน์ต่างๆ แต่เชื่อว่า ส.ส.ของพรรคอนาคตใหม่เป็นกลุ่มคนที่รวมตัวกันด้วยความเชื่อและความฝันเดียวกัน ไม่ใช่กลุ่มคนที่รวมตัวกันเพราะอยากมีตำแหน่งการเมืองหรือผลประโยชน์การเงิน จึงเชื่อมั่นว่าที่ ส.ส.ของพรรคทุกคนจะยืนหยัดในหลักการ ที่ร่วมก่อร่าง สร้างพรรคนี้มาด้วยกัน มั่นใจว่าที่ ส.ส.พรรคอนาคตใหม่จะไม่มีใครย้ายข้างแปรขั้ว เมื่อถามว่าการทาบทามเป็นแค่เพียงการโหวตนายกฯ หรือให้ไปร่วมทำงาน นายธนาธรกล่าวว่า มีหลายรูปแบบ ยังไม่มีความชัดเจนและเกี่ยวพันกับชื่อเสียงผู้สมัครแต่ละคน ขออนุญาตไม่ลงรายละเอียด คงไม่เหมือนพรรคเพื่อไทยที่จะให้ผู้สมัครเขียนใบลาออกล่วงหน้า เพราะเชื่อมั่นว่าพรรคเรายึดมั่นด้วยอุดมการณ์ยึดโยงด้วยความคิด,พาสื่อดู บ.วี–ลัคปิดไปนานแล้ว,จากนั้นเวลา 13.30 น. ที่อาคารไทยซัมมิท นายธนาธรได้พาสื่อมวลชนไปยังบริษัท วี-ลัค มิเดีย ตั้งอยู่ชั้น 7 ปัจจุบันปิดตัวลงไปแล้ว นายธนาธรชี้แจงกรณีหุ้นบริษัท วี-ลัค มิเดีย ว่าทำนิตยสาร Who และรับจ้างทำนิตยสารให้ผู้อื่นคือ นิตยสาร จิ๊บจิ๊บของสายการบิน Nok air นิตยสารของธนาคาร ไทยพาณิชย์ ผู้บริหารบริษัท วี-ลัค เห็นความปั่นป่วนจากเทคโนโลยีสมัยใหม่ จึงตัดสินใจปิดตัวนิตยสาร Who ตั้งแต่ปี 2559 ส่วนนิตยสารของ Nok air และธนาคารไทยพาณิชย์ปิดตัวลงตามสัญญา ฉบับสุดท้ายพิมพ์เมื่อเดือน ธ.ค.61 ผู้ถือหุ้นมีมติปิดกิจการไปแล้ว ไม่จำเป็นต้องปกปิด บริษัทกำลังจะปิดตัวอยู่แล้ว งบการเงินตั้งแต่ปี 2562 ไม่มีรายรับใดๆ เมื่อทราบจึงทำเรื่องขายหุ้นตั้งแต่วันที่ 8 ม.ค. การไปยื่นจดทะเบียนกับกระทรวงพาณิชย์ขึ้นอยู่กับเจ้าหน้าที่บริษัทที่ยื่นเอกสารไม่เกี่ยวกับตน,บ่นคิดถึง ลุงมิ่ง อยากคุยด้วย,นายธนาธรให้สัมภาษณ์ถึงกรณีนายสนธิรัตน์ สนธิจิรวงศ์ เลขาธิการพรรคพลังประชารัฐ ระบุว่าอยากให้หยุดวาทกรรมฝั่งเผด็จการและฝั่งประชาธิปไตยว่า พรรคที่นำเสนอแคนดิเดตนายกฯจากผู้ยึดอำนาจจากประชาชน พรรคที่ตั้งขึ้นมามีชื่อสอดคล้องกับนโยบายของรัฐบาลที่ยึดอำนาจมาจากประชาชนไม่ให้เรียกว่าสืบทอดอำนาจ ไม่ให้เรียกว่าพรรคที่เป็นปฏิปักษ์กับประชาธิปไตย ไม่ทราบว่าจะเรียกว่าอะไรเช่นกัน เมื่อถามว่า ได้มีการพูดคุยกับนายมิ่งขวัญ แสงสุวรรณ์ หัวหน้าพรรคเศรษฐกิจใหม่บ้างหรือไม่ นายธนาธรกล่าวว่า ไม่ได้คุย ก็อยากคุยกับท่านอยู่ เพราะคิดถึง,ปูเค็ม ยื่นยุบอนค.-เพื่อชาติ,เมื่อเวลา 09.00 น. ที่สำนักงานคณะกรรมการการเลือกตั้ง (กกต.) ร.อ.ทรงกลด ชื่นชูผล หรือผู้กองปูเค็ม ยื่นคำร้องขอให้ กกต.พิจารณายุบพรรคอนาคตใหม่ จากกรณีนายธนาธร จึงรุ่งเรืองกิจ หัวหน้าพรรคให้สัมภาษณ์หมิ่นศาลทำให้ประชาชนทั่วไปเข้าใจผิดว่าการดำเนินคดีกับนายทักษิณ ชินวัตร อดีตนายกฯเป็นการกลั่นแกล้ง หรือกรณีจำนำข้าวไม่มีใครผิด ไม่มีใครติดคุก สมมตินายธนาธรเป็นผู้จัดการฟุตบอลก่อนลงแข่งด่าผู้ตัดสิน ระหว่างแข่งก็ด่า หลังแข่งก็ด่าอีก ด่าไปจนแข่งเสร็จ จะมีผู้เล่นที่ไหนที่ด่าผู้ตัดสินไปได้ตลอด ทางเดียวคือถามว่ามันจะแข่งบอลให้ลีกไหนในโลกอย่างนี้ได้ไหม ทางเดียวที่ง่ายที่สุดคือเขี่ยออกไป ยุบพรรคแม่งเลย พร้อมกันนี้ยื่นยุบพรรคเพื่อชาติฐานปล่อยให้นายจตุพร พรหมพันธุ์ ซึ่งเป็นบุคคลภายนอกไม่มีตำแหน่งใดในพรรคเพื่อชาติ แต่ขึ้นเวทีปราศรัยให้พรรคทุกเวที เป็นการครอบงำพรรคผิด พ.ร.บ.ว่าด้วยพรรคการเมือง,พท.–อนค.กทม.ร้องนับแต้มใหม่,เมื่อเวลา 10.25 น. ที่สำนักงาน กกต.นายตรีรัตน์ ศิริจันทโรภาส ผู้สมัคร ส.ส. เขต 13 บางกะปิ พรรคเพื่อไทย น.ส.ณิชชา บุญลือ ผู้สมัคร ส.ส.เขต 13 บางกะปิ พรรคอนาคตใหม่ นายคริส โปตระนันทน์ ผู้สมัคร ส.ส. เขต 6 พญาไท พรรคอนาคตใหม่ นำหลักฐาน เข้ายื่นกับ กกต.เพื่อขอให้นับคะแนนในเขต 6 และ 13 ใหม่ หากพิสูจน์แล้วหลักฐานชัดเจนขอให้จัดการเลือกตั้งใหม่ โดยนายตรีรัตน์กล่าวว่า ในเขตเลือกตั้งที่ 13 บางกะปิ ผิดปกติหลายประเด็น เช่น ผู้มาใช้สิทธิน้อยกว่าบัตรเลือกตั้งและการขานคะแนนนับบัตรไม่มีแสงสว่างเพียงพอ มีการซื้อเสียงหัวละ 500 บาท มีพยานบุคคลยืนยัน ผู้สมัครของพรรคเพื่อไทย อนาคตใหม่ได้ประชุมหารือร่วมกับเลขานุการของนายพริษฐ์ วัชรสินธุ แต่พรรคประชาธิปัตย์ขอเข้ายื่นคัดค้านผลคะแนนต่อ กกต.ในนามของพรรคเอง,ด้านนายคริสกล่าวว่า เขตเลือกตั้งที่ 6 มีปัญหาทั้งการจัดการเลือกตั้งและนับคะแนน มีการลงคะแนนที่ไม่ลับ ทหารชะโงกดูการลงคะแนนในคูหา มีคนไปคอยเช็กอยู่ตลอดว่าผู้มีสิทธิไปลงคะแนนที่ไหนอย่างไร และยังพบความผิดปกติผู้มาใช้สิทธิครบร้อยเปอร์เซ็นต์ทั้ง 5 หน่วย,ทีมปากน้ำ พท.ร้องสอบโคตรโกง,ต่อมาเวลา 13.30 น. นายประเสริฐ ชัยกิจเด่นนภาลัย และนางสลิลทิพย์ สุขวัฒน์ ผู้สมัคร ส.ส.สมุทรปราการ พรรคเพื่อไทย เข้ายื่นคำร้องขอให้ กกต.จัดการเลือกตั้ง จ.สมุทรปราการใหม่ทั้ง 7 เขต โดยนายประเสริฐกล่าวว่า จ.สมุทรปราการ มีการทุจริตอย่างเป็นระบบ ทำให้วาทกรรมสมุทรปราการเมืองโคตรโกงกลับมาหลอกหลอน โดยเฉพาะใช้องค์กรปกครองส่วนท้องถิ่น อบจ. อบต. ผู้ใหญ่บ้าน กำนันเป็นกลไกหาเสียง และปรากฏภาพถ่ายนายชนม์สวัสดิ์ อัศวเหม ประธานหอการค้าสมุทรปราการ ขึ้นเวทีปราศรัยของพรรคพลังประชารัฐ มีครบทั้งเวียนเทียนบัตร ยัดบัตรใส่หีบ เด็กอายุไม่ถึงเกณฑ์และคนตายยังมีชื่อในทะเบียนผู้มีสิทธิ จึงขอคัดค้านเลือกตั้ง ขอให้จัดเลือกตั้งใหม่กอบกู้ศักดิ์ศรีคนสมุทรปราการ สกัดการซื้อสิทธิขายเสียงแบบเทกระจาด เป็นโมเดลโคตรโกงในสมุทรปราการไปรวมกับโคตรโกงทั้งแผ่นดิน และเป็นโคตรโกงทั้งชาติ กกต.ไม่ตรวจสอบถือว่าละเว้นการปฏิบัติหน้าที่,กกต.แจง 4 ข้อสงสัยนับบัตรมั่ว,เมื่อเวลา 16.20 น. ที่สำนักงานคณะกรรมการการเลือกตั้ง (กกต.) นายกฤช เอื้อวงศ์ รองเลขาธิการ กกต.แถลงชี้แจงข้อสงสัยที่มีการตั้งข้อสังเกตต่างๆนานาในโซเชียลว่าขอชี้แจง 4 ประเด็นที่มีข้อสงสัย 1. กรณีมีผู้สงสัยว่าตัวเลขผู้มีสิทธิเลือกตั้งที่ประธาน กกต.แถลงในวันที่ 24 มี.ค.จำนวน 51,205,624 คนกับตัวเลขที่ตนแถลงเมื่อวันที่ 28 มี.ค. 51,239,638 คน เพิ่มขึ้น 34,014 คนอย่างผิดปกตินั้น ที่ประธาน กกต.แถลงเป็นตัวเลขนำข้อมูลมาจากการคีย์ข้อมูลเข้ามาของกรรมการประจำหน่วยผ่านระบบแรพพิดรีพอร์ต บางหน่วยคีย์มาแล้วแต่ไม่เข้าระบบ และเป็นข้อมูลยังไม่ 100 เปอร์เซ็นต์ แต่ที่ตนแถลงเป็นข้อมูลจากเอกสารการรายงานผลอย่างเป็นทางการ 100 เปอร์เซ็นต์ที่ 350 เขตเลือกตั้งส่งเข้ามา,บัตรเพิ่ม 4.5 ล้านใบอย่างมีเหตุผล,นายกฤชกล่าวอีกว่า 2.กรณีมีการตั้งข้อสังเกตว่าเหตุใดจำนวนบัตรเลือกตั้งที่แถลงเมื่อวันที่ 28 มี.ค.จึงเพิ่มขึ้นถึง 4.5 ล้านฉบับ เมื่อเทียบกับร้อยละ 93 ที่ประธาน กกต.แถลงเมื่อวันที่ 24 มี.ค.ขอชี้แจงว่าที่ประธาน กกต.แถลงเมื่อวันที่ 24 มี.ค.รายงานผลร้อยละ 93 แต่แถลงเมื่อวันที่ 28 มี.ค.รวมผลการลงคะแนนเลือกตั้งล่วงหน้าที่มีผู้มาใช้สิทธิราว 2.3 ล้าน รวมถึงเลือกตั้งนอกราชอาณาจักรที่มีผู้มาใช้สิทธิราว 1 แสนคน เมื่อตัวเลขทบเข้าไป ทำให้จำนวนเพิ่มขึ้น ไม่ได้เป็นการเพิ่มขึ้นอย่างไม่มีเหตุผล กระบวนการทั้งหมดมีการตรวจสอบตั้งแต่หน่วยเลือกตั้ง มีการประกาศผลที่หน่วยเลือกตั้งจำนวนบัตรที่ใช้ บัตรที่เหลือ ข้อมูลทั้งหมดสามารถตรวจสอบได้ เชื่อว่าผู้สมัครทุกคนได้บันทึกข้อมูลหมดแล้ว ไม่มีใครไปเพิ่มผลคะแนนตัวเลขได้,อ้าง 9 บัตรเขย่งชี้วัดไม่ได้แต่งตัวเลข,นายกฤชกล่าว 3.กรณีมีข้อสงสัยว่าทำไมผู้มาใช้สิทธิจำนวน 38,268,375 คนกับบัตรเลือกตั้งที่ใช้ 38,268,366 ใบ จึงต่างกันอยู่ 9 ใบ ตรงนี้เป็น เครื่องยืนยันว่า กกต.ไม่ได้ตกแต่งตัวเลข ตัวเลขมาจากจังหวัดอย่างไร เราก็รายงานอย่างนั้น ส่วนจำนวนบัตรเลือกตั้งที่น้อยกว่าจำนวนผู้มีสิทธิ 9 ใบนั้น ขณะนี้อยู่ระหว่างการตรวจสอบ แต่เท่าที่มีพูดคุยกันในคณะทำงาน คาดว่าการบันทึกข้อมูลผู้มาใช้สิทธิลงในแบบ ส.ส. 1/3 อาจคลาดเคลื่อน หรืออาจมีการนับคลาดเคลื่อน เพราะต่างกันแค่ 9 ใบ แต่ยืนยันว่าไม่กระทบต่อคะแนนของผู้สมัครแต่อย่างใด กกต.จะได้ตรวจสอบว่าเกิดความผิดพลาดขึ้นที่ไหนบ้าง เพื่อจะได้นำมาปรับปรุงแก้ไขต่อไป 4.เรื่องจำนวนบัตรเลือกตั้งที่ใช้มากกว่าจำนวนรวมของบัตรดี บัตรเสีย บัตรไม่ประสงค์ลงคะแนน โดยต่างกันอยู่ 2 ใบ จากการพูดคุยในคณะทำงาน อาจมีการนับบัตรที่ใช้ไปจากต้นขั้วบัตรคลาดเคลื่อนไป แต่จะตรวจสอบก่อนว่าเกิดขึ้นในหน่วยเลือกตั้งใด กกต.ถูกตั้งคำถามมาก จึงอยากชี้แจง เพื่อไม่ให้เกิดความเคลือบแคลงสงสัย,ย้ำชี้ขาดบัตรกีวีรอบคอบแล้ว,เมื่อถามถึงกรณีสั่งไม่นับคะแนนบัตรเลือกตั้ง 1,542 ใบจากนิวซีแลนด์ นายกฤชกล่าวว่า เมื่อดูกฎหมายเลือกตั้ง ส.ส. มาตรา 114 กฎหมายได้เขียนบังคับให้ กกต.ต้องวินิจฉัยอย่างใดอย่างหนึ่ง ทั้งที่ กกต.เข้าใจเรื่องสิทธิของประชาชนและไม่อยากทำอย่างนั้น รวมทั้งได้พิจารณาอย่างรอบคอบแล้ว และได้ตั้งคณะกรรมการขึ้นมาตรวจสอบภายใน 7 วัน ซึ่งจะครบกำหนดในวันที่ 3 เม.ย. จะทราบว่ามีใครเกี่ยวข้องกับเรื่องดังกล่าว ยืนยันว่า กกต.ได้พิจารณาประเด็นดังกล่าวอย่างรอบคอบ,เผยมีชักใบแดงก่อนประกาศผล 9 พ.ค.,พ.ต.อ.จรุงวิทย์ ภุมมา เลขาธิการ กกต.กล่าวถึงสำหรับการประกาศผลร้อยละ 95 ในวันที่ 9 พ.ค.ว่า ตามที่กฎหมายกำหนดให้จัดเลือกตั้งให้แล้วเสร็จภายใน 150 วัน ซึ่งจะครบในวันที่ 9 พ.ค. ถ้าหากเห็นว่าสุจริตก็ให้ประกาศผล คาดว่าสำนักงานจะเสนอให้ กกต.พิจารณาภายในวันที่ 9 พ.ค. เบื้องต้นได้เร่งรัดกลุ่มภารกิจสืบสวนสอบสวนเรื่องทุจริตการเลือกตั้ง และกฎหมายใหม่ไม่เปิดโอกาสให้ทยอยประกาศผล ยอมรับว่ามีความเป็นไปได้ที่จะให้ใบแดงก่อนวันที่ 9 พ.ค. อาจทำให้จำนวน ส.ส. บัญชีรายชื่อที่สื่อมวลชนคำนวณอาจปรับเปลี่ยนได้ หากมีการเลือกตั้งใหม่ เมื่อถามถึงกรณีที่มีผู้สมัคร ส.ส. มาร้องเรื่องการวินิจฉัยบัตรของกรรมการประจำหน่วย ขอให้มีการนับคะแนนใหม่ พ.ต.อ.จรุงวิทย์ตอบว่า การร้องให้นับคะแนนใหม่เป็นรายหน่วยสามารถยื่นร้องได้ แต่ถ้าจะให้นับใหม่ทั้งประเทศนั้น กฎหมายไม่เปิดช่องให้ทำได้,นายกฯให้ช่วยทำงานต่อเปลี่ยนผ่าน,สำหรับความเคลื่อนไหว พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบ แห่งชาติ (คสช.) เมื่อเวลา 09.30 น. ที่ตึกภักดีบดินทร์ ทำเนียบรัฐบาล พล.อ.ประยุทธ์เป็นประธานประชุมคณะกรรมการนโยบายและบริหารจัดการข้าว (นบข.) ครั้งที่ 3/2562 ช่วงต้นนายกฯกล่าวว่า ขอบคุณทุกคนที่ร่วมกันทำงานมาตลอดก่อนและหลังเลือกตั้ง ต้องทำงานเหมือนเดิม รักษาการทำงานอย่างต่อเนื่อง ทุกมิติ ช่วยกันปรับแก้มาตรการให้เหมาะสมกับสถานการณ์ช่วงเปลี่ยนผ่าน ผู้สื่อข่าวรายงานว่า พล.อ.ประยุทธ์นั่งเป็นประธานการประชุมได้เพียง 30 นาที ก่อนมอบหมายให้ พล.อ.ฉัตรชัย สาริกัลยะ รองนายกฯ เป็นประธานการประชุมต่อ จากนั้นนายกฯได้เดินขึ้นตึกไทยคู่ฟ้าด้วยสีหน้าเรียบเฉยไม่ได้ให้สัมภาษณ์ใดๆ,ตั้ง รบ.รวมคนทำดี–ขจัดคนไม่ดี,ต่อมาเวลา 12.30น. พ.อ.ทักษดา สังขจันทร์ ผู้ช่วยโฆษกประจำสำนักนายกฯ ได้เผยแพร่สารนายกฯผ่านผู้สื่อข่าวทำเนียบรัฐบาล มีเนื้อหาว่ารัฐบาล คสช.เหล่าทัพ สำนักงานตำรวจแห่งชาติ (สตช.) หน่วยงานภาครัฐได้ใช้ความพยายามอย่างยิ่งยวด สร้างความเป็นปึกแผ่นของบ้านเมือง สร้าง ศรัทธาต่อสถาบันชาติ ศาสนา และพระมหากษัตริย์ ข่าวสารการรวมจัดตั้งรัฐบาลของพรรคต่างๆที่ประชาชนส่วนใหญ่กังวลอยู่เวลานี้ ไม่อยากให้มองว่ามุ่งเน้นการต่อสู้ทางการเมืองอย่างเดียว หากแต่เป็นการรวมกลุ่มกันเพื่อทำความดีให้กับชาติบ้านเมืองและประชาชน ขจัดคนไม่ดีหรือคนที่ทำให้บ้านเมืองเสียหายออกไป ขอให้สื่อต่างๆนำเสนอข่าวอย่างพอเหมาะ ช่วยกันสร้างบรรยากาศที่ดี ความสงบสุข ให้กับบ้านเมืองเรา และสร้างความเชื่อมั่นให้กับนักลงทุน,ปชต.ไม่ใช่แค่เสียงข้างน้อยข้างมาก,สารนายกฯระบุอีกว่า ปัญหาความขัดแย้งแบ่งฝ่าย อุปสรรคต่อความสงบสุขและการพัฒนาประเทศ ช่วงนี้ขอทุกคนระมัดระวังรับรู้ข่าวสาร ทั้งสื่อสิ่งพิมพ์ โทรทัศน์ วิทยุ โซเชียลมีเดีย พิจารณาอย่างมีเหตุมีผลด้วยข้อเท็จจริง อย่าหลงเชื่อคำบิดเบือนทำให้ประเทศกลับไปสู่อันตรายเดิมๆ ที่ฝ่าฟันมา การเป็นประชาธิปไตยไม่ใช่แค่เสียงมากเสียงน้อย ใครเป็นฝ่ายค้าน ใครเป็นรัฐบาล แต่ต้องได้รัฐบาลและ ส.ส.ต้องมีธรรมาภิบาล ดูแลอย่างทั่วถึง เพราะวิธีการเดิมๆ ก่อนรัฐบาลนี้เข้ามา ต้องยอมรับไม่สามารถแก้ไขปัญหา เชิงโครงสร้างหรือเปลี่ยนแปลงโครงสร้างอะไรได้เลย จำเป็นต้องมีวิธีการใหม่ๆ พัฒนาทุกเรื่องให้ครบวงจรและยั่งยืน มิใช่แก้ไขปัญหาที่ปลายทางอย่างเดียวภายใต้งบฯที่จำกัด สิ่งใดดีเป็นหลักชัยประเทศใครมาเป็นรัฐบาลต้องสานต่อ,อำลารายการคืนวันศุกร์,เมื่อเวลา 20.15 น. พล.อ.ประยุทธ์กล่าวผ่านรายการศาสตร์พระราชาสู่การพัฒนาอย่างยั่งยืนว่าขอขอบคุณประชาชนคนไทยที่ติดตามรายการ คืนความสุขให้คนในชาติ และ ศาสตร์พระราชาสู่การ พัฒนาอย่างยังยืน มาตลอด 5 ปี จากนี้เพื่อเตรียม ความพร้อมสำหรับพระราชพิธีบรมราชาภิเษกที่จะมีขึ้นในห้วงวันที่ 4-6 พ.ค. เริ่มตั้งแต่เดือน เม.ย.จนถึง พ.ค. ดังนั้น เนื้อหารายการ ศาสตร์พระราชา สู่การพัฒนาอย่างยั่งยืน จะให้ความรู้เกี่ยวกับพระราชประวัติ พระราชกรณียกิจ เพื่อเป็นการถวายพระเกียรติแด่สมเด็จพระเจ้าอยู่หัว รวมทั้งข้อมูลพระราชพิธีฯ,ห่วงการเมืองผูกปมจุดไฟขัดแย้ง,พล.อ.ประยุทธ์กล่าวว่า ตลอด 5 ปีตามโรดแม็ปของ คสช.ตั้งแต่การผ่าทางตันทางการเมือง การ ก้าวข้ามความขัดแย้ง การปลดล็อกงบประมาณ การร่างรัฐธรรมนูญ การจัดทำยุทธศาสตร์ชาติและแผนปฏิรูปประเทศ จนถึงการกอบกู้ภาพลักษณ์ยกระดับความมั่นใจของประเทศ ระหว่างยังไม่มีการจัดตั้งรัฐบาลใหม่ ขอให้ประชาชนติดตามข้อมูลข่าวสารจากทุกช่องทางที่เป็นประโยชน์เชื่อถือได้ เพื่อประกอบการตัดสินใจ ตนจะปฏิบัติหน้าที่อย่างเต็มกำลังความสามารถ บริหารราชการแผ่นดินให้บ้านเมืองเปลี่ยนผ่านไปได้ตามยุทธศาสตร์ชาติอย่างต่อเนื่อง สิ่งที่เป็นห่วงคือความพยายามสร้างเงื่อนไขเพื่อประโยชน์ทางการเมือง อาจนำมาสู่ความขัดแย้งครั้งใหม่,ขอบารมีฯปกปักบ้านเมืองสู่สันติสุข,พล.อ.ประยุทธ์กล่าวอีกว่า ขอให้ทุกคน นักการเมือง พรรคการเมือง ช่วยกันทำหน้าที่ให้ดี ที่สุดเพื่อให้ประเทศชาติเดินหน้าไปได้ ขอให้ปวงชนชาวไทยยึดมั่นในความเป็นประชาธิปไตย ที่เทิดทูนสถาบันพระมหากษัตริย์ ยุติความขัดแย้ง ขจัดเงื่อนไขความแตกแยก ยิ่งขัดแย้งนานเท่าไหร่ยิ่งจะเสียหายเสียโอกาส ทำให้ศักยภาพถดถอยเป็นวิกฤติทุกมิติ ขอพระบารมีอันแผ่ไพศาลแห่งองค์สมเด็จพระเจ้าอยู่หัวและอานุภาพพระสยามเทวาธิราช ทรงปกปักรักษา คุ้มครองภัย ให้บ้านเมืองและคนไทยทุกคน มีแต่ความสันติสุขโดยทั่วกัน,วิษณุ ชี้ศัพท์โบราณบัตรเขย่ง,นายวิษณุ เครืองาม รองนายกฯกล่าวถึงกรณี กกต.แถลงผลนับคะแนนเลือกตั้งอย่างไม่เป็นทางการ 100 เปอร์เซ็นต์ที่มีคะแนนผู้ใช้สิทธิเพิ่มขึ้นจำนวนมากว่า เท่าที่ฟัง กกต.ชี้แจงเข้าใจ ตอนที่ประธาน กกต.แถลงครั้งแรกการนับคะแนนไม่ได้รวมคะแนนจากต่างประเทศ และคะแนนเลือกตั้งล่วงหน้า เมื่อ มีการถามมาจำเป็นต้องตอบไปก่อน แต่เมื่อนำมานับใหม่คะแนนก็งอกออกมา ส่วนคำศัพท์ บัตรเขย่ง ของ กกต. เป็นศัพท์ที่ใช้มานานแล้ว หมายความถึงตัวที่ไม่ตรงกัน จึงเรียกว่ามันเขย่งกัน เป็นศัพท์ที่กระทรวงมหาดไทยใช้อยู่ พอมาใช้กับการเลือกตั้งอาจจะงง กกต.ชี้แจงมา 9 ใบที่เป็นปัญหา คือเข้าไปในคูหาแล้วไม่ได้ลงคะแนน อาจเห็นคิวยาวแล้วกลับบ้านเลย แต่ 9 ใบไม่ได้เป็นปัญหา ถ้ามากกว่านั้น ผิดปกติแน่,ตอบไม่ถูกมอง กกต.มือไม่ถึง,เมื่อถามถึงกรณีกลุ่มนักศึกษาออกมาเรียกร้องให้ กกต.รับผิดชอบการจัดการเลือกตั้งที่มีปัญหาจะนำไปสู่ความวุ่นวายหรือไม่ นายวิษณุตอบว่า ไม่ตอบ ถ้าตอบอะไรไปขาดทุน ถ้าบอกว่าเป็นห่วงก็ไม่ดีหรือถ้าบอกว่าไม่เป็นห่วงก็ไม่ดี นักศึกษาจะชุมนุมได้หรือไม่นั้นไม่ทราบต้องถามคนที่ดูแลด้านความมั่นคง เมื่อถามว่ากฎหมายชุมนุมในพื้นที่สาธารณะยังใช้ได้อยู่ใช่หรือไม่ นายวิษณุตอบว่า ถามอย่างนั้นมันก็ใช่เพราะกฎหมายยังมีอยู่เมื่อถามย้ำว่า กกต.ชุดนี้มีอะไรคุ้มครอง ไม่ให้ปลดออกได้หรือไม่ เช่น มาตรา 44 นายวิษณุตอบว่า ไม่มี เมื่อถามว่า กกต. ชุดนี้หลายคนมองว่ายังไม่เป็นมืออาชีพพอจะจัดการเลือกตั้ง นายวิษณุตอบว่า ไม่ทราบ ไม่รู้จะตอบอย่างไร,ชวน เบรก ปชป.ช้ำมากแล้วยังไม่ชี้ขาด,เมื่อเวลา 10.00 น. ที่พรรคประชาธิปัตย์ คณะกรรมการบริหารพรรคชุดรักษาการ ทยอยเดินทางมา ที่ห้องประชุมชั้น 3 อาคาร ม.ร.ว.เสนีย์ ปราโมช โดย พร้อมเพรียงเพื่อพิจารณาการจัดงานครบรอบวันสถาปนาพรรคในวันที่ 6 เม.ย. มีนายจุรินทร์ ลักษณ–วิศิษฏ์ รักษาการหัวหน้าพรรคทำหน้าที่เป็นประธาน แจ้งให้ที่ประชุมทราบว่าจะมีการประชุมอีกครั้งวันที่ 6 เม.ย. หลังเสร็จสิ้นงานพิธีวันสถาปนาพรรค ช่วงบ่ายกรรมการบริหารพรรคอาจมีการหารือนอกรอบกัน จากนั้นนายบัญญัติ บรรทัดฐาน กรรมการสภาที่ปรึกษาพรรค ได้กล่าวว่า กรณีสมาชิกบางกลุ่ม เรียกร้องให้จัดประชุมใหญ่เพื่อเลือกตั้งกรรมการบริหารพรรคและหัวหน้าใหม่โดยเร็วว่า ยังมีเวลาพิจารณาเรื่องนี้ ตามข้อกำหนดหลังนายอภิสิทธิ์ เวชชาชีวะ ลาออก ต้องสรรหาหัวหน้าใหม่ภายใน 60 วัน จะครบกำหนดวันที่ 23 พ.ค. ต่อมานายชวน หลีกภัย ประธาน สภาที่ปรึกษาพรรค ได้กล่าวขึ้นว่า มีเรื่องอะไรให้คุย ในพรรค เพราะพรรคบอบช้ำมามากพอแล้ว การตัดสินใจของพรรคว่าจะเดินไปทิศทางไหนยังมีเวลาเมื่อถึงเวลานั้นก็ว่าตามเสียงสมาชิก เพราะต้องรอให้ กกต.รับรองผลเลือกตั้งอย่างเป็นทางการในวันที่ 9 พ.ค. ก่อนว่าได้ ส.ส.จำนวนเท่าไหร่ จากนั้นค่อย มาตัดสินใจก็ยังไม่สาย ซึ่ง กก.บห.พรรคปีก กปปส.ไม่มีใครทักท้วง จึงปิดประชุมช่วงเช้าและทานอาหารร่วมกันช่วงเที่ยง,มาร์ค ขอโทษโบ้ยคลิปฮ่องกงทำพลิกผัน,ช่วงบ่ายมีเปิดแลกเปลี่ยนความเห็นร่วมกันระหว่างกรรมการบริหารพรรคและผู้สมัคร ส.ส.ทั้งที่สอบได้และสอบตก โดยนายอภิสิทธิ์ได้ชี้แจงในที่ประชุมถึงสาเหตุที่ตัดสินใจประกาศจุดยืนทางการเมืองว่า ได้พิจารณาผลสำรวจของโพลสำนักต่างๆ ของทั้งภาครัฐและเอกชนมีเพียง 27% เท่านั้นที่สนับสนุน พล.อ.ประยุทธ์ จันทร์โอชา และรอจนถึง 10 วันสุดท้ายก่อนเลือกตั้งผลก็ไม่เปลี่ยนแปลง แต่สาเหตุที่ทำให้คะแนนพลิกผันไปอย่างมาก ส่วนหนึ่งจากเหตุการณ์คลิปที่ฮ่องกง จนทำให้ประชาชนเกิดความกลัวนายทักษิณ ชินวัตร อดีตนายกฯจะกลับมา จนเทคะแนนไปอีกฝั่งหนึ่ง ต้องขอโทษเพื่อนสมาชิกทั้งหมดที่ทำให้พ่ายแพ้เลือกตั้ง,ปีก กปปส.จวกนำทางผิดจนพ่ายยับ,ผู้สื่อข่าวรายงานว่า กลุ่ม กปปส.เดิมนำโดย นายชุมพล จุลใส ว่าที่ ส.ส.ชุมพร ระบุว่า ความพ่ายแพ้เกิดเพราะนายอภิสิทธิ์กำหนดยุทธศาสตร์ผิดพลาดที่ไม่สนับสนุน พล.อ.ประยุทธ์ ตัดสินใจโดยไม่บอกกล่าวลูกพรรค ขณะที่นายอรรถวิชช์ สุวรรณภักดี เสนอให้ กก.บห.ชุดใหม่และหัวหน้าใหม่เป็นผู้ตัดสินใจทิศทางการเมืองของพรรค โดยสนับสนุน ให้พรรคไปร่วมรัฐบาลกับพรรคพลังประชารัฐ,ชาญชัย คาด รบ.บิ๊กตู่ 2 อยู่แค่ 6 เดือน,ด้านนายชาญชัย อิสระเสนารักษ์ กล่าวว่าอย่าฝันว่าจะชนะเลือกตั้ง ตราบใดที่ยังไม่สามารถยึดครองพื้นที่ภาคเหนือและอีสานได้ สาเหตุความพ่ายแพ้เป็นเพราะคนไม่เชื่อว่านโยบายพรรคจะทำได้แม้เราจะทำงานหนัก 2.คนในสังคมกลัวจำเป็นต้องเลือกข้าง จากภาพเหตุการณ์ที่ฮ่องกงก่อนวันเลือกตั้งไม่กี่วัน พรรคต้องรวมพลัง เพื่อปรับทัพใหม่ทั้งหมดให้เป็นหนึ่งเดียวกันก่อน ปรับพื้นฐานความเข้าใจของสมาชิก แผนยุทธศาสตร์เลือกตั้งควรมีหลายแผน ไม่ใช่ยึดแผนเดียว อย่าใช้คนทำงานใจแคบ การตัดสินใจร่วมรัฐบาลหรือไม่ รัฐบาล พล.อ.ประยุทธ์รอบสองมีอายุไม่ยืน เต็มที่ 6 เดือนถึง 1 ปี ต้องยืนบนฐาน ส.ว. แค่ พ.ร.บ.การเงินฉบับแรกต้องซื้อกลุ่มงูเห่ามาช่วยยกมือให้ คาดว่าเดือน ก.ย.ปีนี้ต้องพิจารณาร่าง พ.ร.บ.งบประมาณรายจ่ายประจำปี 2563 ต้องซื้องูเห่าจะตัดสินใจอยู่ข้างไหนถูกด่าอยู่ดี ทางเดียวสร้างพันธมิตรกับพรรคอื่นที่มีอุดมการณ์ใกล้เคียงกัน หากกติกาเลือกตั้งยังเป็นอย่างนี้,ยื้อเลือก กก.บห.ชุดใหม่หลัง 9 พ.ค.,ต่อมาเวลา 17.50 น. นายจุรินทร์ ลักษณวิศิษฏ์ รักษาการหัวหน้าพรรคประชาธิปัตย์ และนายจุติ ไกรฤกษ์ รักษาการเลขาธิการพรรคประชาธิปัตย์ แถลงหลังหารือรับฟังเสียงสมาชิกพรรคนานเกือบ 5 ชั่วโมงว่า จะประชุมใหญ่พรรคในวันที่ 24 เม.ย. ส่วนการกำหนดทิศทางอนาคตของพรรค ไม่ได้มีการเคลียร์ใจอะไร แต่มีการแลกเปลี่ยนความคิดเพื่อให้ประชาธิปัตย์กลับไปนั่งในหัวใจของประชาชนอีกครั้ง ส่วนการเตรียมเลือกกรรมการบริหารพรรค (กก.บห.) ชุดใหม่ เห็นสอดคล้องกันว่า ในการเลือก กก.บห.ชุดใหม่ควรเปิดให้ ส.ส.ได้เข้ามามีส่วนร่วมในการตัดสินใจด้วย และการเลือกต้องทำโดยเร็ว รวมทั้งรายละเอียดอื่นๆให้ กก.บห.รักษาการเป็นผู้กำหนดในเรื่องวันเวลาต่อไป ส่วนการทำไพรมารีโหวตหัวหน้าพรรค ยังไม่มีการพิจารณาเช่นเดียวกับการตัดสินว่าจะร่วมรัฐบาลหรือเป็นฝ่ายค้านแต่พรรคต้องเคารพ 3.9 ล้านเสียงที่เลือก ส.ส.พรรคเข้ามาด้วย เชื่อว่าเมื่อพรรคตัดสินใจทางใดไปแล้ว จะไม่เกิดปัญหาพรรคแตก เพราะทุกคนเคารพมติพรรค ทั้งนี้ จะต้องรอให้ กก.บห.รักษาการกำหนดกรอบเวลาที่จะประชุมใหญ่เพื่อเลือกผู้บริหารพรรคก่อน โดยจะเกิดขึ้นหลังจากที่ กกต.ประกาศรับรองผลเลือกตั้งอย่างเป็นทางการไปแล้ว กกต.อาจประกาศก่อนวันที่ 9 พ.ค.ก็ได้,รุ่นใหม่ชงเป็นฝ่ายค้านอิสระ,ด้านนายอลงกรณ์ พลบุตร รองหัวหน้าพรรคประชาธิปัตย์ เปิดเผยว่า กลุ่มคนรุ่นใหม่ได้เสนอให้พรรคประชาธิปัตย์เป็นฝ่ายค้านอิสระเหมือนในต่างประเทศ อะไรที่เป็นประโยชน์พร้อมสนับสนุน ส่วนอะไรที่ไม่เป็นประโยชน์ให้ทำหน้าที่ค้านเพื่อตรวจสอบถ่วงดุล แนวทางเลือกหัวหน้าพรรคยังมีความเห็น 2 ทาง คือทำไพรมารีโหวต แต่อาจไม่ทั่วประเทศ หรืออาจใช้วิธีการเดิม แต่ยกเว้นข้อบังคับ ที่ประชุมยังไม่ได้ข้อยุติ จะประชุมใหญ่สามัญประจำปีอีกครั้งในวันที่ 24 เม.ย.,กองเชียร์ มาร์ค ขอเป็นฝ่ายค้าน,วันเดียวกัน ในโลกโซเชียลบนทวิตเตอร์มีการติดแฮชแท็ก #1 ใน 3 ล้าน 9 ขึ้นติดอันดับ 1 ในท็อปเทรนด์ไทยช่วงบ่ายวันที่ 29 มี.ค.เป็นข้อความให้กำลังใจนายอภิสิทธิ์ เวชชาชีวะ อดีตหัวหน้าพรรคประชาธิปัตย์ ระบุว่าเป็น 1 ใน 3.9 ล้านคน ที่เลือกพรรคประชาธิปัตย์ พร้อมโพสต์รูปนายอภิสิทธิ์และคำคมในการปราศรัยว่า คนที่ตัดสินใจเก็บอุดมการณ์ไว้ในลิ้นชัก ผมไม่เคยเห็นใครเปิดมันออกมาอีกเลย เป็นคำปราศรัยเวทีสุดท้ายที่ลานคนเมือง ขณะที่ส่วนใหญ่ที่โพสต์เรียกร้องให้พรรคประชาธิปัตย์เคารพเสียงประชาชนที่เลือกคนของพรรคเข้ามา โดยต้องการให้ยืนหยัดจุดยืนเดิมคือการเป็นฝ่ายค้าน กอบกู้ให้พรรคกลับมาเข้มแข็งอีกครั้ง,นิพิฏฐ์ โชว์คลิป–แชตไลน์แฉโกง,ก่อนหน้านี้ เมื่อเวลา 11.30 น. ที่พรรคประชาธิปัตย์ นายนิพิฏฐ์ อินทรสมบัติ รองหัวหน้าพรรครักษาการ และอดีตผู้สมัคร ส.ส.พัทลุง เขต 2 แถลงการณ์ทุจริตซื้อเสียงว่าขอเรียกร้องให้ประชาชนเป็นลูกขุนให้คดีการทุจริตซื้อเสียงเลือกตั้งในภาคใต้ หลังจากได้ไปยื่นให้ กกต.สอบสวน เมื่อวันที่ 27 มี.ค.ว่า ขยะแขยงกับการซื้อเสียง ยืนยันว่ามีจริงตามหลักฐานที่นำมาโชว์คือ 1.บันทึกสนทนาของกลุ่มไลน์กลุ่มหนึ่งมีสมาชิก 388 คน เนื้อหาแชตไลน์สนทนา,สั่งให้รวบรวมบัตรประชาชนในพื้นที่เพื่อเตรียมการทุจริตการเลือกตั้ง ย้ำว่าทุกขั้นตอนอย่าประมาท เพราะเรากำลังสู้กับกฎหมาย 2.หลักฐานบันทึกสนทนาของกลุ่มไลน์อีกหนึ่งกลุ่มเป็นการแจ้งเตือนจากกรรมการบริหารพรรคหนึ่งที่อยู่ในกลุ่มไลน์ด้วย บอกสมาชิกในกลุ่ม ให้ระวัง เนื่องจากตนกำลังจับตาตรวจสอบอยู่ ประกาศให้รางวัลคนที่เก็บบัตรประชาชนหัวละ 10 บาท กก.บห.คนนี้รู้ถึงกระบวนการทุจริตสั่งซื้อเสียงไม่ได้ห้ามปราม,สุดแสบถูกจับซื้อเสียงให้โยนขี้ ปชป.,นายนิพิฏฐ์กล่าวอีกว่า 3.ข้อความจากไลน์อีกหนึ่งกลุ่มใจความว่า หากใครถูกจับช่วงแจกเงินให้บอกว่าเป็นเงินของพรรคประชาธิปัตย์ ผมถูกตำรวจจับผมก็พูดว่าพรรคประชาธิปัตย์ให้ทำ ใส่ร้ายตามกฎหมายเลือกตั้ง ส.ส.เท่ากับยอมรับวิธีการใส่ร้ายพรรคประชาธิปัตย์และผู้สมัครของพรรคประชาธิปัตย์ ต่อมามีการลบข้อความนั้นออก แต่ตนได้เก็บหลักฐานไว้เรียบร้อยแล้ว 4.หลักฐานสมุดบัญชีการจ่ายเงินให้ประชาชนเจ้าของบัตร มีรายละเอียด เช่น จำนวนสมาชิกในครอบครัว ยอดเงิน สัญลักษณ์การจ่ายเงินแล้ว ทั้งหมดมีการรวบรวมบัตรประชาชนในเขตเลือกตั้งนี้ 5 หมื่นใบ,จี้ส่งคนสอบเชิงลึกสาวผู้บงการ,นายนิพิฏฐ์ได้เปิดคลิปวิดีโอตอนหนึ่ง มีภาพหัวคะแนนกำลังจ่ายเงินให้ชาวบ้าน พูดคุยกันด้วยภาษาใต้ใจความสรุปว่าให้เลือกผู้สมัคร ส.ส.พรรคหนึ่ง พร้อมจ่ายเงิน 500 บาท และยังบอกด้วยว่าหากพรรคไหนจ่ายรับไปเลย แต่ขอให้เลือกเขา เขารวมบัตรได้ราว 5 หมื่นใบ ให้หัวละ 500 บาท จ่ายไปร่วม 30-50 ล้านบาทต่อเขต จึงเข้าเป้าหมาย กกต.กล้าทำหน้าที่หรือไม่ เมื่อ กก.บห.พรรครู้เห็นกับกระบวนการเก็บบัตรเป็นที่มาของการซื้อเสียง ทุจริตเลือกตั้งจริง แต่ไม่ได้แก้ไขหรือยับยั้ง โทษเท่ากับการยุบพรรค อยากให้ กกต.ตั้งชุดเฉพาะกิจลงไปสอบในพื้นที่ พนักงานสอบสวนได้นัดตนไปสอบวันที่ 31 มี.ค. ที่ จ.พัทลุง ในพื้นที่จะตรวจสอบหรือไปถึงจุดนั้นหรือไม่,หลักฐานอื้อรวมถึง จ.สงขลา–สตูล,เมื่อถามว่า นอกจากพื้นที่ที่ปรากฏหลักฐานวันนี้ ยังมีเขตเลือกตั้งอื่นที่มีการกระทำดังกล่าวเช่นเดียวกันอีกหรือไม่ นายนิพิฏฐ์กล่าวว่า ทราบว่ามีพื้นที่ จ.สตูล เขต 2 และ จ.สงขลา เขต 7 เป็นการกระทำทุจริตจากพรรคเดียวกันกับกรณีที่นำมาเปิดเผย ทำเป็นขบวนการเพื่อให้ชนะการเลือกตั้งในพื้นที่ภาคใต้ และพรรคดังกล่าวรู้ว่า กก.บห.ของเขารับทราบเรื่องนี้เป็นอย่างดี หลักฐานที่ได้มาเราใช้ทั้งประชาชนธรรมดาและบุคคลในเครื่องแบบที่มาช่วยเก็บพยานหลักฐาน ตนยังมีหลักฐานคลิปวิดีโอบันทึกภาพการกระทำการทุจริตอีกหลายชิ้น ที่โชว์เป็นแค่ส่วนหนึ่ง,กลุ่ม Change เจาะชื่อ นศ.สอย กกต.,ส่วนความเคลื่อนไหวของเครือข่ายกลุ่มคนรุ่นใหม่เพื่อการเปลี่ยนแปลงสังคมหรือ Change.org ที่เปิดแคมเปญล่าถอดถอน กกต.ผู้สื่อข่าวรายงานว่า วันที่ 29 มี.ค.มีการตั้งโต๊ะที่มหาวิทยาลัยรังสิต มหาวิทยาลัยขอนแก่น มหาวิทยาลัยเชียงใหม่ มหาวิทยาลัยนเรศวร มหาวิทยาลัยทักษิณ วิทยาเขตสงขลาและมหาวิทยาลัยสงขลานครินทร์ วิทยาเขตปัตตานี โดยนายอนุสรณ์ หนองบัว ตัวแทนกลุ่ม Change.org กล่าวว่ากลุ่มได้จัดโต๊ะลงชื่อและลงชื่อผ่านเว็บไซต์ Change.org ไปตามมหาวิทยาลัยใน กทม.และต่างจังหวัด มีนิสิต นักศึกษา บุคลากรและประชาชนสนใจร่วมลงชื่อกันเป็นจำนวนมาก โดยเมื่อเวลา 19.00 น.มีประชาชนร่วมลงชื่อแล้วทั้งสิ้น 816,675 คน,ม.สารคามบี้เปิดความจริง,วันเดียวกัน องค์การนิสิต มหาวิทยาลัยมหาสารคาม ออกแถลงการณ์เรียกร้องให้ กกต. ชี้แจงข้อเท็จจริงของปัญหาอุปสรรคหรือการดำเนินการที่ผิดพลาด มีข้อผิดปกติเกิดขึ้นหลายประเด็นในหลายเขตเลือกตั้ง ไม่ว่าจะเป็นการจัดส่งบัตรเลือกตั้งล่วงหน้าจากนิวซีแลนด์ ความล่าช้าการนับคะแนน จำนวนบัตรเลือกตั้งไม่ตรงกับจำนวนผู้ใช้สิทธิ ส่งผลให้ประชาชนและสังคมเกิดความเคลือบแคลงสงสัยต่อกระบวนการจัดการเลือกตั้ง องค์การนิสิตมหาวิทยาลัยมหาสารคาม กังวลใจต่อประเด็นปัญหาที่อาจส่งผลกระทบบานปลายสู่ความขัดแย้งต่อประชาชนและสังคม ก่อให้เกิดภาพลักษณ์เสียหายต่อประเทศชาติ ขอให้ กกต.ชี้แจงข้อเท็จจริงของปัญหาและเปิดเผยข้อมูลที่เป็นจริงต่อสาธารณะ รวมถึงที่ไปที่มาของผลคะแนนที่เพิ่มหรือลดลงให้ชัดเจน,มรภ.พระนครให้ยุติทำหน้าที่,ขณะที่สภานักศึกษามหาวิทยาลัยราชภัฏพระนคร (มรภ.พระนคร) ออกแถลงการณ์ให้ กกต. แสดงความรับผิดชอบต่อความผิดพลาด ระบุว่าการเลือกตั้งเป็นกระบวนการที่แสดงถึงการมีส่วนร่วมทางการเมืองของประชาชน ผู้ซึ่งเป็นเจ้าของอำนาจอธิปไตย เว้นว่างมาเป็นเวลานาน ประชาชนคาดหวังกับการเลือกตั้งครั้งนี้อย่างมากว่าจะเป็นการวางรากฐานประชาธิปไตยให้แข็งแรง แก้ไขปัญหาเศรษฐกิจและปัญหาอื่นๆ ขอเรียกร้องให้ กกต. แสดงความรับผิดชอบ รวมทั้งทบทวนบทบาทหน้าที่ว่ามีความสุจริตและเที่ยงธรรมต่อการเลือกตั้งครั้งนี้หรือไม่ หาก กกต.ไม่แสดงความรับผิดชอบต่อสังคม กกต.ชุดปัจจุบันควรจะยุติบทบาทการทำหน้าที่นี้ลงเพื่อเป็นการรับผิดชอบ,มช.ออกแถลงการณ์กดดัน กกต.,วันเดียวกัน องค์การนักศึกษามหาวิทยาลัยเชียงใหม่ ออกแถลงการณ์ ระบุว่า ท่าทีของ กกต.ย่อมส่งผลให้สาธารณชน รวมถึงนานาอารยประเทศ ขาดความเชื่อมั่นต่อการเลือกตั้งและผลการเลือกตั้ง ขอให้ กกต.เปิดเผยรายละเอียดกระบวนการนับ ส่ง และรายงานผลคะแนนที่ชัดเจน ตลอดจนคะแนนของผู้สมัครทุกคน รวมถึงจำนวนและรายละเอียดของบัตรเสียในแต่ละเขต ตรวจสอบผลคะแนนการเลือกตั้งอีกครั้งอย่างละเอียด และให้มีการรับรองผลการเลือกตั้งโดยเร็ว ตรวจสอบความผิดปกติต่างๆ ที่เกิดขึ้นทั้งหมดอย่างยุติธรรมและโปร่งใส และชี้แจงข้อเท็จจริง รวมถึงผลการตรวจสอบอย่างละเอียดโดยปราศจากเงื่อนไขใดๆให้ประชาชนได้ทราบ และขอให้ กกต. ปฏิบัติหน้าที่อย่างเป็นกลาง บริสุทธิ์ยุติธรรม ไม่เอื้อประโยชน์แก่ฝ่ายใดฝ่ายหนึ่ง,จุฬาฯ–มธ.–มข.รุมประณาม,ผู้สื่อข่าวรายงานว่าก่อนหน้าเมื่อวันที่ 27 มี.ค.องค์การนักศึกษามหาวิทยาลัยธรรมศาสตร์ (อมธ.) ได้เผยแพร่แถลงการณ์ลงวันประณามการกระทำของ กกต.ถึงความบกพร่องต่อการปฏิบัติหน้าที่ รวมถึงองค์การนักศึกษามหาวิทยาลัยขอนแก่น ได้เผยแพร่แถลงการณ์ให้ กกต.แสดงความรับผิดเช่นกัน ต่อมาวันที่ 28 มี.ค.สภานิสิตจุฬาลงกรณ์มหาวิทยาลัย ออกแถลงการณ์เรียกร้อง กกต.แสดงความรับผิดชอบ ชี้แจงข้อสงสัยทุกประเด็นในการเลือกตั้ง และเปิดผลการเลือกตั้งโดยเร็วที่สุด,สนท.จี้ทุกสถาบันหยุดปิดกั้น นศ.,ช่วงค่ำ สหภาพนักเรียนนิสิตนักศึกษาแห่งประเทศไทย (สนท.) นำโดยนายพริษฐ์ ชิวารักษ์ นักศึกษาคณะรัฐศาสตร์ มหาวิทยาลัยธรรมศาสตร์ ในฐานะเลขาธิการ สนท. ออกแถลงการณ์เรื่องหยุดปิดกั้นกิจกรรมนักศึกษา ใจความสรุปได้ว่า ตามที่เครือข่ายคนรุ่นใหม่เพื่อการเปลี่ยนแปลง มูลนิธิอาสาสมัครเพื่อสังคมได้ร่วมมือกับนิสิตนักศึกษาจัดกิจกรรมตั้งโต๊ะล่ารายชื่อถอดถอน กกต.ในพื้นที่มหาวิทยาลัยต่างๆ และคณะผู้บริหารมหาวิทยาลัยราชภัฏราชนครินทร์ ฉะเชิงเทรา ปฏิเสธมิให้มีการจัดกิจกรรม อ้างว่ามหาวิทยาลัยจำเป็นต้องเป็นกลางทางการเมืองและสมาชิกสหภาพในหลายมหาวิทยาลัยถูกห้ามมิให้จัดกิจกรรมลักษณะนี้ มหาวิทยาลัยต้องเป็นพื้นที่เปิดกว้างและรับฟังความคิดเห็นทุกด้าน การอ้างความเป็นกลางทางการเมืองมาปิดกั้นการทำกิจกรรมของนิสิตนักศึกษามิใช่เรื่องถูกต้อง ขอเรียกร้องให้คณะผู้บริหาร คณาจารย์ทุกมหาวิทยาลัยและสถานศึกษา เคารพเสรีภาพในการแสดงความคิดเห็น สนับสนุนการทำกิจกรรมทางการเมืองของนักเรียนและนิสิตนักศึกษา ตราบเท่าที่กิจกรรมนั้น มิได้ละเมิดสิทธิและเสรีภาพของผู้อื่น หวังอย่างยิ่งว่าทุกมหาวิทยาลัยและสถานศึกษาจะเป็นพื้นที่สำคัญในการนำพาประเทศกลับสู่การปกครองระบอบประชาธิปไตย
อุตตม กอดป๊อปปูลาร์โหวต 8.4 ล้านเสียงลั่นทุกพรรคมีสิทธิรวบรวมเสียงตั้งรัฐบาล สุริยะ บี้ กกต. เปิดสูตรคิดคะแนนปาร์ตี้ลิสต์ แกนนำรุกจีบพรรคจิ๋วรวม 13 เสียง
กกต.,สูตรคิดคะแนน,จัดตั้งรัฐบาล,ผลการนับคะแนน,เลือกตั้ง,พรรคพลังประชารัฐ,ข่าวหน้า1